Direktør i Moderniseringsstyrelsen Poul Taankvist får udløst bonus for spare-strategi over for statsansatte

Sophie Løhdes (V) topforhandler i de højspændte overenskomstforhandlinger får en kontant bonus for at have udtænkt en regulær spareplan for de ansatte i staten.

Det kan Ekstra Bladet afsløre på baggrund af en aktindsigt i Moderniseringsstyrelsen.

Heri fremgår det, at Poul Taankvist, direktør i styrelsen, får udløst en bonus, fordi han blandt andet har opfyldt et delmål i sin resultatkontrakt for 2017, der gik ud på, at staten skulle møde op med en plan til overenskomstforhandlingerne lavet ud fra følgende agenda:

’Det er målet, at der ved OK18 opnås et resultat med en smal økonomisk ramme.’

Mulig storkonflikt: Se 18 offentligt ansattes lønsedler

– Det ser ud til, at det er en spareøvelse, man er ude i – i stedet for at målet er at indgå et forlig, konstaterer arbejdsmarkedsekspert, professor emeritus fra Aalborg Universitet Flemming Ibsen.

Direktør i Moderniseringsstyrelsen Poul Taankvist har i følge styrelsens årsrapport for 2017 opfyldt dette mål om at udarbejde en strategi, der har som mål at give et overenskomst-resultat med en smal økonomisk ramme.

(Artiklen fortsætter under billedet)

Direktør i Moderniseringsstyrelsen Poul Taankvist kan se frem til en bonus for 2017, fordi han blandt andet har opfyldt et mål om at udarbejde en strategi til regeringen, der har til formål at sikre et resultat med en smal økonomisk ramme. FOTO: PR.

130.844 kroner

I aktindsigten fremgår det, at hvis Poul Taankvist opfyldte sit mål om en spare-strategi – samt en række andre punkter – så vil det give ham en bonus på op til 12 procent af hans årsløn på 1.090.364 kr. (eksklusiv åremålstillæg). Det svarer til 130.844 kroner.

Her ses et uddrag af direktør i Moderniseringsstyrelsen Poul Taankvists perfomancekontrakt for 2017. Som det fremgår, vil han få en bonus på 12 procent af grundlønnen, hvis han har opfyldt en række mål, herunder et om at udtænke en strategi til OK18.

Ifølge Poul Taankvist er den præcise størrelse på hans bonus dog endnu ikke forhandlet på plads.

Kan udløse konflikt

Under alle omstændigheder undrer Flemming Ibsen sig over konstruktionen.

– Hvis man har den type af kontrakter, og Moderniseringsstyrelsen går efter dette, så kan det forhindre, at man overhovedet får lavet et forlig og i stedet havner i en konflikt, siger han.

Direktørens bonus Vilkårene for Poul Taankvists bonus for 2017 er beskrevet i hans såkaldte performanceaftale. Størrelsen i kroner og ører afhænger af, hvor mange af de i alt 16 strategiske mål der er opsat i styrelsens mål, og resultatplan for 2017, der opfyldes. I performanceaftalen står der følgende: ’Fuld opfyldelse af de opstillede mål i Moderniseringsstyrelsen mål- og resultatplan samt driftsdokument for 2017 kan udløse en resultatløn på op til 12 procent af direktørens grundløn inklusive personlige tillæg og topcheftillæg (i alt 1.090.364 kr., red.), men eksklusiv åremålstillæg.’ I Moderniseringsstyrelsens årsrapport for 2017, fremgår det, at alle mål – herunder det om at udarbejde en strategi, der skal sikre en overenskomst i 2018 med en smal økonomisk ramme – er blevet opfyldt. Dog er målet om god koncernstyren kun delvist opfyldt. Den fulde bonus for resultaterne i 2017 vil optimalt set være 130.844 kroner for Poul Taankvist. Hvor meget den præcis ender på, vil nu være op til en forhandling mellem Poul Taankvist og hans nærmeste chef, Martin Præstegaard, departementschef i Finansministeriet. Vis mere Luk

Flemming Vinther, chefforhandler for de statsligt ansatte, som Poul Taankvist sidder over for ved forhandlingsbordet, ser med stor alvor på sagen:

– Det er fuldstændig forrykt. Det er klart, at når man får en opgave, der er udstukket på den måde, så tilrettelægger man overenskomstforhandlingerne derefter.

– Der skulle i stedet stå i hans resultatkontrakt, at han skulle tilrettelægge et overenskomstforløb, der sikrer, at vi har nogle gode og attraktive statslige arbejdspladser – inden for en forsvarlig økonomisk ramme.

– Men han skal vel også lægge en strategi, som gør, at de slipper nådigt økonomisk?

– Der er vi havnet, men burde deres primære mål ikke være at sige: Hvornår kan vi skabe nogle attraktive arbejdspladser inden for det offentlige, der kan fastholde og tiltrække kvalificeret arbejdskraft? siger Flemming Vinther.

Ny bonus på vej

Poul Taankvists bonusfest stopper nødvendigvis ikke her. I målene for 2018, der også kan udløse et ekstra vederlag, står der nemlig, at en af målsætningerne er, at overenskomstforhandlingerne ender med et ’økonomisk forsvarligt resultat’.

– Det er et meget elastisk begreb, siger Flemming Ibsen

– Det er en selvfølge, at det er det, man skal gøre. Så hvis man ligefrem får penge for det, så er det en dejlig kontrakt at have, siger han.

Her ses et af de mål for 2018, som direktør i Moderniseringsstyrelsen Poul Taankvist skal opfylde for at få endnu bonus.